Ritratt meħud minn filmat  Artisti, kantanti, atturi u oħrajn illum inġabru fil-Belt Valletta biex jipprotestaw kontra l-miżuri restrittivi tal-Covid-19 fuq l-attivitajiet, li huma jħossu li mhumiex vijabbli għalihom. Bil-frażi "Daqshekk Siekta" bħala l-protagonista ta' din il-protesta paċifika, l-artisti qed jargumentaw li qed issir diskriminazzjoni fil-konfront tal-industrija tal-arti u d-divertiment. Il-protesta tal-lum tnisslet mir-rabja li qamet wara ċ-ċelebrazzjonijiet fil-Ħamrun jumejn ilu, meta nġabru folol kbar ta' partitarji tal-Ħamrun Spartans, li ma segwewx il-miżuri tal-Covid-19 billi ma żammewx distanza bejniethom u ma libsux maskri. Il-Pulizija mmultat lil 124 persuna u kienet għadha qed tinvestiga biex tara tħarrikx lil oħrajn. L-artisti llum inġabru quddiem il-Parlament, ikantaw, iċapċpu u jiżfnu, f'att ta' protesta b'mod paċifiku sabiex l-industrija tagħhom tiġi ttrattata kif jixraq mill-awtoritajiet. Ilbieraħ Il-qiegħa tkompli tisħon wara ċ-ċelebrazzjonijiet tal-Ħamrun Waqt li kienet għaddejja l-protesta ħarġet l-aħbar li l-Ministeru tas-Saħħa rreveda l-protokolli dwar l-attivitajiet b'tali mod li issa, postijiet li jesgħu ħafna u jistgħu jinqasmu f'sezzjonijiet separati, se jkunu jistgħu jilqgħu lil aktar minn 100 persuna, diment li dawn jibqgħu separati u jużaw dħul u ħruġ, u faċilitajiet, differenti. Aktar tard l-Assoċjazzjoni Maltija tal-Industrija tal-Arti u d-Divertiment (MEIA) kitbet fuq Facebook li dan sar wara pressjoni minnha stess. Stqarret li se tibqa' taħdem biex il-linji gwida jiġu riveduti u biex kulħadd ikun jista' jaħdem b'ugwaljanza u rispett. Kompliet tgħid li fl-aħħar jiem ressqet għadd ta' proposti għal sostenn finanzjarju lill-operaturi tas-settur artistiku, u dawn għandhom jitħabbru fil-jiem li ġejjin. Dalgħodu Protokolli ġodda jippermettu aktar minn 100 persuna fl-attivitajiet